text: Kæmpe-fly fra Billund med hjælp 
  22 januar 2010 kl. 17.09
  En jumbo-jet fra British Airways lettede i dag fra Billund Lufthavn med nødhjælp til Haiti. I morgen bliver et transportfly fra Georgien sendt af sted med en telt-lejr fra Røde Kors.
  Men der kommer mere endnu. FN har bedt om hjælp til at udvide felthovedkvarteret i Haitis hovedstad Port-au-Prince, og derfor følger endnu en dansk telt-lejr efter.
  
  Afsted torsdag
  Fordeling af nødhjælp og koordination er stadig en af de helt store udfordringer i Haiti, og derfor bidrager Beredskabsstyrelsen med en såkaldt base camp. Den skal være fungere som en mobil lejr for FN's udsendte nødhjælpsarbejdere i Port-au-Prince.
  Udstyret til den nye lejr bliver efter planen sendt af sted på torsdag med første ledige fly. Beredskabsstyrelsen indgår i en fælles nordisk indsats.
   - FN har en afgørende og central rolle med at sikre, at nødhjælpsindsatsen koordineres bedst muligt. Jeg er glad for, at vi fra dansk side kan bidrage, siger udviklingsminister Ulla Tørnæs i en pressemeddelelse.
  